News UK ar Faes yr Eisteddfod – The Pembrokeshire Herald
BYDD un o gwmnïau newyddiadurol mawr y byd yn cynnal gweithgaredd ar Faes yr Eisteddfod yn Sir Gâr eleni. Mae News UK yn gwmni rhyngwladol sy'n cyflogi newyddiadurwyr ar hyd a lled y byd, a bwriad y sesiwn, a gynhelir ym Mhabell Prifysgol Caerdydd, fore Mawrth 5 Awst am 11.30 yw rhoi blas o beth yw newyddiaduraeth i bobl ifanc Cymru. Bydd tri o Gymry'r cwmni'n cymryd rhan yn y sesiwn arbennig hon, Guto Harri, sy'n gyn-ohebydd ac yn Gyfarwyddwr Cysylltiadau News UK erbyn hyn; Siân Griffiths, Golygydd Addysg y Sunday Times a Pryderi Gruffydd, sy'n gweithio fel Cynllunydd Graffeg i'r Wasg yng nghwmni News UK. Caiff pobl gyfle i holi'r tri am eu profiadau ac i ofyn am gyngor am sut i ddilyn gyrfa fel newyddiadurwyr, ac mae Guto Harri'n falch iawn o'r cyfle i gynnal sesiwn fel hon ar Faes yr Eisteddfod. Dywed, "Rwy'n eithriadol o falch bod News UK, un o sefydliadau newyddiadurol cryfaf y byd yn cefnogi'r fenter hon. "Yn gyn newyddiadurwr fy hun rwy'n gwybod pa mor bwysig yw meithrin a hybu doniau ifanc ac fel Cymro Cymraeg rwyf wrth fy modd bod sesiwn drafod i bobl ifanc yn yr Eisteddfod Genedlaethol eleni."